Molefe wil hof toe oor Prasa-besluitFoto: Flickr/GovernmentZA Peters het Woensdag onverwags die Passasierspooragentskap van Suid-Afrika (Prasa) se direksie ontbind. Molefe was die voorsitter van die direksie. Molefe beskuldig die minister daarvan dat sy die raad ontbind het om ŉ ondersoek na verkwistende en onreëlmatige besteding van sowat R14 miljard te keer. “Die minister se optrede meng in met die voortdurende ondersoeke by Prasa en is moontlik ŉ poging om die suksesvolle uitkoms van die ondersoeke te belemmer. Die verwydering van relevante direkteure bedreig die grondwetlike beginsel van wetlikheid, die bedrywighede in Prasa, die waardes van deursigtigheid en die voortgesette lewensvatbaarheid en finalisering van die Prasa-ondersoek.” Peters het die direksie ontbind enkele dae nadat sy gedwing is om Collins Letsaolo, voormalige waarnemende groephoof van Prasa, af te dank ná bekgevegte tussen hom en die raad. Daar is onder meer berig dat Letsaolo homself ŉ verhoging van 350% gegee het. Molefe sal na verwagting Dinsdagoggend die aansoek indien. Daar is reeds verlede jaar berig oor spanning tussen hom en Peters.